Giuseppe Marc'Antonio Baretti
Store norske leksikon,Språk og litteratur,Litteratur i verden,Europa,Italias litteratur,Italias litteratur på 1700-tallet
Giuseppe Marc'Antonio Baretti var en italiensk forfatter, filolog og kritiker. Han bodde lenge i England, der han ble godt mottatt av Samuel Johnsons krets, og arbeidet som formidler mellom engelsk og italiensk litteratur og kultur.
Etter Joseph Addisons og Samuel Johnsons eksempel utga Baretti i Venezia og Milano et litterært tidsskrift som han kalte La frusta letteraria (1763–1765; Den litterære pisken). Pisken svingte han over det litterære akademiet Arcadia, og han kritiserte pedanteriet og affektasjonen i rokokkoens italienske diktning. Han søkte også å åpne landsmenns og franskmenns øyne for Shakespeares storhet. Han hadde en arg motstander i Voltaire, og mot ham skrev han sin berømte Discours sur Shakespeare et sur Monsieur Voltaire (1770). I 1768 skrev han An Account of Manners and Customs of Italy, et forsvarsskrift for italienerne. Han skrev også ordboken Dizionario delle lingue inglese e italiana i England. I 1769 ble Baretti sekretær i The Royal Academy of Arts, og senere fikk han pensjon av den britiske kongen. Les mer i Store norske leksikon Italias litteratur litteratur humaniora språkvitenskap